Protestul oierilor la Parlament! UPDATE: Peste 8.000 de crescători de ovine își cer drepturile. Jandarmii au apelat la spray-uri lacrimogene!

agrointeligenta.ro - 15 decembrie 2015 11:14

Distribuie pe Facebook

Protestul oierilor în fața Palatului Parlamentului a început astăzi la 11.00, oră la care reporterii Agrointeligența au surprins manifestarea de la fereastra Comisiei pentru agricultură, locul unde crescătorii speră să găsească rezolvare pentru modificarea Legii vânătorii.

UPDATE: Oierii au continuat să vină în valuri până la ora 12.00, numărul lor ajungând la peste 8.000. Nervoși că nu vine nimeni din partea Parlamentului să vorbească cu ei, crescătorii au forțat și au spart bariera forțelor de ordine, îndreptându-se către Piața Constituției. Ulterior, crescătorii au reușit să pătrundă în curtea Senatului, de unde au fost scoși de jandarmi. Pentru a calma spiritele, pe zone restrânse s-au folosit spray-uri lacrimogene.

Protestul a început cu circa 3.000 de oieri, concentrați la bariera creată de forțele de ordine pentru ca manifestanții să nu întrerupă traficul. Sunt veniți crescători din toate părțile țării, dar mai ales din zona Ardealului și Moldova- județele Hunedoara, Brașov, Botoșani și Sibiu fiind, spre exemplu, foarte bine reprezentate.

De precizat că și numărul forțelor de ordine mobilizate pentru manifestare este unul foarte mare. Jandarmii sunt pregătiți și sunt în alertă ca situația să nu degenereze.

Oamenii au o listă lungă de revendicări, motiv pentru care la ora 13.00, se vor forma două delegații care vor merge la negocieri – una va merge în Parlament, la Comisia pentru Agricultură, iar a doua la APIA pentru a soluționa problema subvențiilor. Împreună cu deputații, liderii oierilor speră să găsească o formulă să suspende actuala formă a Legii Vânătorii care le limitează numărul de câini din turmă și le interzice pășunatul pe terenurile agricole în perioada 6 decembrie-24 aprilie.

Pe pancardele protestarilor se poate citi: ”Vânătorii protejați, păstorii eliminați”, ”Parlamentul a votat/Președintele a semnat/Oile au arestat/Câinii au eliminat” sau ”Pe pământul meu, sunt stăpân doar eu” și ”Câinele e supărat că a fost concediat”.

Articol în curs de actualizare

Pe Instagram-ul Agrointeligența găsiți imaginile momentului din agricultură!